Návrh harmonogramu dobudovania hraničných inšpekčných veterinárnych a fytosanitárnych staníc na hraničných priechodoch Vyšné Nemecké, Čierna nad Tisou a Letisko Bratislava

Dôležitou úlohou predvstupovej prípravy Slovenska do EÚ je vybudovanie hraničných inšpekčných veterinárnych a fytosanitárnych staníc na hraničných priechodoch Vyšné Nemecké, Čierna nad Tisou a Letisko Bratislava. Celý proces dobudovania a sfunkčnenia HIS značne spomalila inkoordinácia spoločného postupu všetkých zainteresovaných rezortov ako aj pripomienky misií EK a FVO, pričom sú ohrozené termíny sfunkčnenia týchto staníc. Z tohto dôvodu je nevyhnutné vyvinúť v krátkom čase maximálne úsilie všetkých zainteresovaných inštitúcií o dodržanie prijatého harmonogramu činností.  

 Minister pôdohospodárstva SR požiadal ministrov príslušných rezortov, aby nominovali do kontrolnej pracovnej skupiny kontaktné osoby - zástupcov, ktorí budú partnermi v rokovaniach pre MP SR, ŠVPS SR a ÚKSUP v otázkach vybudovania hraničných inšpekčných veterinárnych a fytosanitárnych staníc na hraničných priechodoch Vyšné Nemecké, Čierna nad Tisou a Letisko Bratislava. Prostredníctvom MF SR bola vyžiadaná kontaktná osoba z Colného riaditeľstva.

HIS Vyšné Nemecké - termín odovzdania do prevádzky je stanovený na základe negociačných záväzkov 1. 1. 2003. Misia poukázala na nedostatky týkajúce sa stavebného riešenia a technického vybavenia. V tejto súvislosti je nevyhnutné vykonať na hraničnej veterinárnej stanici časť stavebných prác v rámci zmeny užívania stavby a rozšírenia činnosti. Z tohto dôvodu, ako aj vzhľadom na dodávku prístrojového a technického vybavenia v rámci Projektu PHARE 2000 koncom januára 2003 sa predpokladá úplné dokončenie hraničnej inšpekčnej veterinárnej a fytosanitárnej stanice v I. polroku 2003. 
Vybudované sú 2 samostatné inšpekčné strediská, ktoré po stavebných úpravách budú slúžiť na kontrolu živých zvierat a na kontrolu živočíšnych produktov vrátane krmív (do 500 zásielok ročne).  
Colné riaditeľstvo SR má spracovaný investičný zámer (len stavebnej časti, technologická bude súčasťou projektovej dokumentácie). Samotný projekt vrátane technologickej časti sú schopní zabezpečiť v požadovanom termíne (spracovanie projektu je finančne zabezpečené). K projektu budú potrebné písomné stanoviská (ŠVPS, FVO Dublin). MP SR zaslalo Colnému riaditeľstvu SR pripomienky ŠVPS SR k investičnému zámeru odkonzultované s p. Kingstonom. 

Harmonogram:

1.	MP SR vyžiada stanovisko FVO v Dubline k zaslanému projektu. Počas pripomienkovania projektu v Dubline Colné riaditeľstvo vyrieši otázku stavebného konania.
                                            
                                             Termín: 	14. 3. 2003

2.	Colné riaditeľstvo pripraví konečnú verziu projektu (so zapracovanými pripomienkami FVO v Dubline).
                                         
                                             Termín: 	21. 3. 2003

3.	Dokončenie hraničnej inšpekčnej veterinárnej a fytosanitárnej stanice a odovzdanie do prevádzky. 

         Termín: 	30. 6. 2003

HIS Čierna nad Tisou – termín odovzdania do prevádzky na základe negociačných záväzkov je 31. 12. 2003. (spresnený termín na základe misie z 19. 11. 2002 je termín 
30. 9. 2003). Na výstavbu bolo Vládou SR vyčlenených 35 mil. Sk. Pre zabezpečenie hraničnej veterinárnej a fytosanitárnej kontroly sa využije existujúce zariadenie. V jeho blízkosti je budova, v ktorej sa po rekonštrukcii zriadia kancelárske priestory, sociálne zariadenia a laboratórium pre účely veterinárnej a fytosanitárnej kontroly.

         Na dokončenie hraničnej inšpekčnej veterinárnej a fytosanitárnej stanice Čierna nad Tisou je potrebné  riešiť 3 okruhy problémov:

1.	Vybudovanie nových boxov pre účely odberov vzoriek fytosanitárnej  a veterinárnej kontroly, ktoré musia spĺňať špeciálne požiadavky na teplotu prostredia. Cez boxy bude vykonávaná aj prekládka tovaru vyžadujúceho osobitný teplotný režim.

2.	Vybudovanie nových medziskladov sa nedá zabezpečiť v požadovanom termíne do 30.6.2003  a ako dočasné riešenie bolo navrhnuté použiť ako medzisklad mraziarenské a chladiarenské vagóny. ŽSR ako investor po presnom definovaní požiadaviek na medzisklad zo strany ŠVPS  SR začne prípravu výstavby definitívneho medziskladu.

3.	Vzhľadom na to, že zo strany fytosanitárnej kontroly boli dovozcovia sibírskeho dreva zaviazaní podmienkou, že musia uvedené drevo dovážať len v odkôrnenom stave, ošetrenie dreva plynom proti škodcom v rámci HIS Čierna nad Tisou nebude zabezpečované. 

Harmonogram: 

1. Vyžiadanie vyjadrenia FVO Dublin k zaslanému projektu
                                    Termín: 14. 3. 2003

2. Dokončenie vykonávacieho projektu vrátane dopracovania dodatočných požiadaviek     a pripomienok z Dublinu
 
                                    Termín: 30. 4. 2003

3. Dokončenie hraničnej inšpekčnej veterinárnej a fytosanitárnej stanice v definitívnom        rozsahu a odovzdanie do  prevádzky
                                  Termín: 30. 11. 2003

4. Posúdenie HIS inšpektormi FVO Dublin
  Termín: po dohode s FVO

Vzhľadom na proces uznávania HIS Európskou komisiou je dôležité ukončiť ich stavebné časti čím skôr. V prípade opätovných pripomienok EK musí byť vytvorená určitá časová rezerva na ich odstránenie.

HIS Bratislava Letisko - bude zabezpečovať hraničnú veterinárnu kontrolu živých zvierat, živočíšnych produktov a krmív. Na výstavbu bolo vládou SR vyčlenených 62,340 mil. Sk. 
Uvažuje sa o vybudovaní 2 samostatných inšpekčných stredísk (kontrola živých zvierat a kontrola živočíšnych produktov vrátane krmív), oboch v 2 etapách. Pri počte do 500 zásielok ročne stačí vybudovať jednu časť (1 vstup, 3 sklady, 1 inšpekčná miestnosť). 
V súčasnej dobe je vypracovaný stavebný zámer s návrhom etapizácie. Vlastníci pozemkov pre HIS sú známi, ale pozemky zatiaľ nie sú vlastnícky vysporiadané.
Požiadavka EÚ uviesť do vstupu SR do Európskej únie hraničný inšpekčný fytosanitárny a veterinárny prechod na Letisku M. R. Štefánika si vyžaduje súčinnosť Slovenskej správy letísk, ŠVPS SR, ÚKSUP, Colného riaditeľstva a Policajného zboru. Investorom, zhotoviteľom a prevádzkovateľom strediska fytosanitárnej a veterinárnej služby na letisku M. R. Štefánika Bratislava bude Slovenská správa letísk, letisko M. R. Štefánika Bratislava. Ostatné orgány zabezpečia odpovedajúcu colnú, hraničnú a fytosanitárnu a veterinárnu službu. Prevádzkové náklady na činnosť týchto zložiek strediska (mimo špedičnej činnosti) bude vyčleňovať Ministerstvo financií SR v rozpočtových plánoch na jednotlivé roky. 
Vzhľadom na určenie konečného termínu ukončenia stavby k 1. 1. 2004 je možné zabezpečiť prípravu a realizáciu stavby iba v prípade, že investor bude postupovať pri obstarávaní projektanta a dodávateľa rokovacím konaním bez zverejnenia podľa § 52, ods. 1, písm. c, zákona č. 263/1999 Z. z. v znení neskorších predpisov o verejnom obstarávaní.

Harmonogram:

1. Projekt pre územné rozhodnutie					 
                                                                                                                      Termín: 31. 3. 2003

2. Projekt pre stavebné povolenie					
 Termín: 31. 5. 2003 

3. Vydanie stavebného povolenia					
 Termín: 30. 6. 2003 

4. Začatie stavby							
     Termín: 07/2003 
5. Ukončenie stavby							
     Termín: 01/2004
6. Posúdenie HIS inšpektormi FVO Dublin
  Termín: po dohode s FVO

Súčasťou projektu pre územné rozhodnutie bude štúdia využitia územia medzi areálom letiska a diaľnicou D-61 ako podmienky pre rozhodnutie orgánov územného plánovania so súhlasom výstavby. Plnenie harmonogramu je podmienené výkupom pozemkov v termíne do 15. 3. 2003. 

Potreba finančných prostriedkov:
- projektové a prieskumné práce	    5 360 tis. Sk
- stavebné práce	82 494 tis. Sk
	–––––––––––––
- spolu	      87 854 tis. Sk

Náklady na výkup pozemkov (predpoklad 1500 Sk/m^2 )
2 – 4 ha	                                                30 000 tis. - 60 000 tis. Sk	

Potreba finančných prostriedkov bude optimalizovaná v projektovej fáze s ohľadom na vyčlenené finančné prostriedky a možnosti financovania z vlastných zdrojov Slovenskej správy letísk. Využije sa etapovitosť výstavby reagujúc na rozsah požiadaviek prevádzky.
Prípadné finančné nároky nad rozsah vyčlenených prostriedkov zabezpečí rezort dopravy z vlastnej kapitoly. 

Nutnosť výkupu pozemkov sa oprie o rozvojový plán letiska a  zastavovací plán v dotknutom územnom obvode. Pri výkupe pozemkov sa bude skúmať variant výkupu cez Slovenský pozemkový fond s možnosťou  následnej zámeny. 

Časový harmonogram realizácie je závislý od súhlasu na použitie doteraz vyčlenených účelovo viazaných prostriedkov zo ŠR a riešenia dodatočných finančných zdrojov (kapitálových transferov) Ministerstvom financií SR. 

Príprava stavby bude pod kontrolou orgánov EÚ. Súčinnosť s ústredím v Dubline bude zabezpečovať rezort pôdohospodárstva. Termíny prípravy sú preto závislé aj na operatívnosti tejto koordinácie.